Benoem jou Oupa en Ouma Roos | Netwerk24
Benoem jou Oupa en Ouma Roos
Dit is weer tyd vir die gewilde Athalia Oupa en Ouma Roos-eretoekennings.
Oupas en oumas is spesiale geskenke van God aan kleinkinders en hulle verdien erkenning vir hul onbaatsugtige liefde vir hul kleinkinders.
Dit is ook vir grootouers van ontskatbare waarde om met kleinkinders geseën te wees en die eretitel van Oupa of Ouma te dra. Nou het kinders en kleinkinders die geleentheid om met die spesiale oupa en ouma in hul familie te spog deur hulle vir die eretitel as beste oupa of ouma te benoem.
Dit is nie 'n kompetisie nie. Om bloot net vir dié titel benoem te word, is reeds vir grootouers 'n spesiale eer en elke oupa en ouma verdien die voorreg.
Oupa en Ouma Roos is vir die eerste keer deur Athalia-uitreik in 2012 aangebied met Bloemnuus as borg. Sedertdien het Radio Rosestad as mediaborg aangesluit en het dit jaarliks gegroei tot waar dit een van die hoogtepunte op Bloemfontein se sosiale kalendar is.
Die doel van die eretoekennings is tweeledig. Eerstens is dit die bestuur van Athalia-uitreik se manier om vir die gemeenskap dankie te sê vir hul betrokkenheid by die bediening deur die grootouers van Bloemfontein te vereer. Tweedens is dit 'n geleentheid om geld in te samel vir Athalia, wat 'n nie-winsgewende organisasie is.
Al die finaliste is eregaste op 'n rooitapyt gala-kroningsaand op 17 Oktober.
Laura Erlank en haar span by Magic Events Wedding and Function Venue Kelleysview gaan die gaste trakteer met 'n driegangmaaltyd.
Programbestuurders Johan Gunter en Ella Kotzé, saam met kunstenaars Zac Steyn en Riette gaan verseker dat die genomineerde grootouers en hul gaste 'n aand geniet wat hul altyd sal onthou.
Spesiale oomblikke gedurende die aand word deur Juané Botes van JRB Fotografie op fotos vasgelê.
Die Athalia Oupa en Ouma Roos-eretoekennings vorm ook deel van die Bloemfontein-Roosfees.
Enigeen wat 'n oupa of 'n ouma is, kan deur 'n kind, kleinkind of vriend benoem word. Grootouers mag hulself ook inskryf.
Die enigste voorwaardes is dat die grootouers in Bloemnuus se verspreidingsgebied woon en dat hulle die kroningsaand in Bloemfontein moet bywoon. Daar is geen ouderdomsbeperking nie en inskrywings is gratis.
Drie verskillende kategorieë, naamlik Oupa en Ouma Roos-egpaar, Oupa Roos en Ouma Roos, bestaan.
Die sluitingsdatum vir inskrywings is op 14 Augutus.
'n Foto wat die spesiale band tussen grootouer(s) en kleinkinders weerspieël, moet die inskrywing vergesel.
Kategoriewenners ontvang elk 'n ereband, 'n geraamde sertifikaat geborg deur Kotzé-kunsgallery, 'n wegbreeknaweek, asook spesiale ander bederfgeskenke.
Besoek www.athalia.co.za of www.bloemnuus.co.za vir meer inligting. Rig navrae aan Ans Coetzee by 082-467-6471 of stuur 'n e-pos aan ans@athalia.co.za. 'n Aanlyninskryfvorm is op Athalia se webtuiste beskikbaar.